42. schôdza NR SR - 1. deň - B. popoludní pokračovanie 4
Dátum: 2014-11-09
Poslanec: Novotný, Viliam (SDKÚ – DS)
Druh vystúpenia: Vystúpenie v rozprave

276. Vážený pán podpredseda Národnej rady, vážený pán navrhovateľ, vážený pán spravodajca, dámy a páni, som rád, že teda v dvadsiatej ôsmej hodine rokovania o vyslovení nedôvery predsedovi vlády Slovenskej republiky Robertovi Ficovi som sa ako tretí ústne prihlásený dostal na svoje poradie. Priznám sa, že ešte v nedeľu večer, neskoro večer, v noci som ešte nerečnil v Národnej rade Slovenskej republiky a som tu už tiež niekoľko rokov, takže je to pre mňa aj trošku zvláštna chvíľa. Ja sa budem venovať pri vyslovovaní nedôvery predsedovi vlády Robertovi Ficovi téme zdravotníctva. Asi vás tým neprekvapím. Ja viem, že dôvody na odvolanie predsedu vlády Roberta Fica sú veľmi široko koncipované. Bolo tu pomenovaných veľa dôvodov, prečo by mala by vyslovená nedôvera predsedovi vlády Robertovi Ficovi, ale, ak dovolíte, ja sa budem venovať podľa môjho názoru dvom závažným dôvodom týkajúcim sa zdravotníctva. Tým prvým dôvodom je dokázané tunelovanie verejných zdrojov v zdravotníctve nominantmi strany SMER. A tým druhým dôvodom na vyslovenie nedôvery predsedovi vlády Robertovi Ficovi je neriešenie zásadných problémov slovenského zdravotníctva v ostatných dva a pol rokoch. Ak to chcete povedať ináč, je to stav, v akom sa slovenské zdravotníctvo po dva a pol rokoch vládnutia socialistickej vlády Roberta Fica dnes nachádza. Ale poďme pekne po poradí. Tento pondelok 3. novembra predseda vlády Robert Fico oznámil, že požiadal ministerku zdravotníctva pani Zuzanu Zvolenskú, aby odstúpila z funkcie ministerky. Príčinou, ktorú uviedol, prečo sa tak rozhodol ju požiadať, aby vyvodila politickú zodpovednosť, je v ostatných dvadsiatich ôsmich hodinách, ale aj v ostatnom týždni veľmi pertraktovaná kauza predraženého nákupu CT prístroja v Nemocnici Alexandra Wintera, n. o., v Piešťanoch. V orgánoch tejto spoločnosti, ako všetci vieme, ako o tom hovoríme, tvorili a tvoria rozhodujúcu väčšinu nominanti ministerstva zdravotníctva, ktorých tam nominovala ešte predchádzajúca ministerka zdravotníctva pani Zuzana Zvolenská, a sú to nominanti politickej strany SMER. Dámy a páni, premiér Robert Fico veľmi promptne prehodil ministerku zdravotníctva Zuzanu Zvolenskú cez palubu. Veľmi promptne, veľmi rýchlo. Veľmi rýchlo sa rozhodol, že ju odvolá. Alebo, aby som bol presný, že ju požiada, aby odišla, teda nechal ju odísť, bola odídená, aby som našiel tú najsprávnejšiu formuláciu. Lebo ona tak neodstúpila z vlastnej vôle, ale preto, lebo ju k tomu predseda vlády prinútil. A musím povedať, že pre mnohých na Slovensku to bolo pomerne veľké prekvapenie. Nie to, že Zuzana Zvolenská odišla. Podľa môjho názoru už dávno nemala byť ministerkou zdravotníctva. Minimálne od septembra minulého roku nemala byť ministerkou zdravotníctva. A o tom ja ešte budem v dnešnom svojom večernom vystúpení rozprávať. Vrátime sa k tendru na vrtuľníkovú záchrannú zdravotnú službu, pre ktorú sme pani ministerku pred rokom odvolávali. Ale tá rýchlosť, s akou Robert Fico zareagoval na rozbiehajúcu sa kauzu nákupu predraženého CT prístroja od firmy Medical Group SK, bola trošku prekvapujúca. Viete prečo? No, lebo už sme si zvykli počas prvej vlády Roberta Fica, aj počas druhej vlády Roberta Fica, že SMER nikdy nepriznáva chybu. SMER chybu bude zatĺkať, bude odpútavať pozornosť, bude zvaľovať vinu na predchádzajúcu vládu, na súčasnú opozíciu, bude používať osobné invektívy, strašne sa urazí, že robí takú dobrú robotu pre Slovensko, a my ho viníme z nejakej kauzy, s ktorou vlastne on nemá nič dokopy. A tu, ajhľa, v tejto chvíli po niekoľkých dňoch, medzitým bol dušičkový víkend, to by som ešte chcel podčiarknuť, pán premiér Fico promptne konal a zaujal promptné stanovisko. Musím povedať, že to bolo pre mnohých prekvapením, že takto zareagoval. A budem ešte o tom hovoriť, čo je za tým, čo si myslím, že sa za tým skrýva. Spomenul som kauzu päťdňového výpadku vrtuľníkovej záchrannej zdravotnej služby nie náhodou, pretože vtedy som naozaj očakával, že premiér Robert Fico bude konať. Dámy a páni, ja nechcem znižovať to, čo sa stalo v piešťanskej nemocnici pri nákupe predraženého CT prístroja, a budem o tom hovoriť vo svojom vystúpení. Ale to, že sme v septembri minulého roku boli svedkami päťdňového výpadku vrtuľníkovej záchrannej zdravotnej služby, to, že päť dní nemohli lietať záchranárske vrtuľníky zo staníc v Bratislave a Trenčíne k pacientom, to, že v tomto období umrela mladá žena, a teraz je úplne jedno, či by jej vrtuľník bol alebo nebol zachránil život, keby ju previedol do NÚSCH v Bratislave, to, že ona zomrela, a keď k nej volal primár ARO vrtuľník, žiadny nebol k dispozícii, bol podľa mňa oberškandál. Pán premiér Fico nekonal. A pán podpredseda vlády Kaliňák tu za týmto rečníckym pultom, ja som bol navrhovateľom odvolania ministerky Zvolenskej, púšťal na nás olovo a síru, spomínali, kde aké tendre a problémy zdravotníctva, od Zajaca, krížom-krážom, len nepriznali chybu. Ale pri cétečku, pri predraženom nákupe v Piešťanoch chybu priznal predseda vlády skoro ihneď, po niekoľkých dňoch. Veľmi zaujímavé a budem o tom ešte ďalej hovoriť. Čo je ale najdôležitejšie z tejto časti môjho vystúpenia, to rád podčiarknem alebo zdôrazním, je, že to, čo tu včera rozprával pán minister zdravotníctva, nový minister zdravotníctva pán Viliam Čislák, je úplne irelevantné. A musím povedať, že je úplne irelevantné aj to, čo dnes na tlačovej besede rozprával predseda vlády. Zjavne je pod tlakom, zjavne je mu táto situácia nepríjemná. Oni teraz niečo hovorili o tom, že nič nebolo zaplatené, že vlastne sa nič nestalo. Pán minister Čislák hovoril, že on to bude celé prešetrovať, a to až na základe toho prešetrenia sa uvidí, čo sa vlastne stalo. Dámy a páni, predseda vlády v pondelok 3. novembra priznal, že došlo k tunelovaniu verejných zdrojov nominantmi SMER-u v piešťanskej nemocnici pri nákupe predraženého CT od firmy Medical Group SK. Viete, prečo hovorím, že to priznal? Lebo požiadal pani ministerku Zvolenskú, aby odstúpila a vyvodila za to politickú zodpovednosť. A pani podpredsedníčku Národnej rady Zmajkovičovú, aby vyvodila politickú zodpovednosť a odstúpila. Tak keby sa nič nestalo a chceli by to len prešetrovať, tak načo odstúpili tieto dve dámy? To nemá logiku. Teraz si chytajú vlastný chvost týmito vyjadreniami. Teraz zmierňujú to, čo sami v pondelok veľmi rázne pán premiér, tak ako ho poznáme, silný chlap, rozhodol, buchol po stole, išiel robiť poriadky, a dneska to už žehlí a vysvetľuje, že vlastne sa nič nestalo. Tak načo ich potom odvolával, keď sa nič nestalo? To nemá logiku, dámy a páni. Ale poďme ešte k piešťanskej nemocnici a k tomu, čo sa vlastne stalo. Lebo naozaj po dvadsiatich ôsmich hodinách mám pocit, že hovoríme veľmi veľa o problémoch, ktoré na Slovensku máme, o korupčnom prostredí, ktoré sa na Slovensku vytvára, spoluvytvára, udržuje, o miere zodpovednosti premiéra Fica a strany SMER za toto korupčné prostredie na Slovensku, o problémoch zdravotníctva, ale väčšinou to cétečko spomenieme ako nejakú uzavretú vec. Česť výnimkám, ktorí sa tomu venovali. Takže čo sa to vlastne v tej piešťanskej nemocnici stalo, dámy a páni? No tak musíme sa vrátiť k parlamentným voľbám v roku 2012. Po voľbách v roku 2012 prebiehal normálny, v úvodzovkách, príbeh, na ktorý sme zvyknutí v slovenskom zdravotníctve, ale aj v iných rezortoch. No tak prišlo nové vedenie ministerstva zdravotníctva. Najprv, samozrejme, vymenilo všetkých riaditeľov štátnych nemocníc, až na niektorých, ktorí tam ešte zotrvávali z čias prvej Ficovej vlády a prežili aj vládu Ivety Radičovej, lebo musím povedať, že my sme z pohľadu SMER-u boli veľmi nedôslední, čo sa týka výmeny povedzme dobrých riaditeľov alebo schopných riaditeľov, tak oni to robia veľmi poctivo. Čiže povymieňali najprv štátnych riaditeľov a potom sa začali venovať aj neziskovým organizáciám, výmene členov správnych rád v neziskových organizáciách. Teda v tých organizáciách, ktoré vytvoril štát spolu so záujemcom, a kde má štát väčšinu stále v správnej rade. No a to sa stalo, samozrejme, aj v piešťanskej nemocnici. Predchádzajúce vedenie v tejto nemocnici vládnej strane SMER nevyhovovalo a tak sa SMER rozhodol, že do nemocnice nanominuje svojich ľudí a zjavne väčších odborníkov na zdravotníctvo. No jedného z týchto odborníkov, rapera Michala Straku alias Ega ste už videli dnes dvakrát, ako sa vyjadroval prenesene cez záznam aj v tejto snemovni, o svojich víziách v zdravotníctve a o naplnení jeho misie, ktorú mal, ktorou bol poverený stranou SMER v nemocnici v Piešťanoch. Ale okrem iného sa predsedníčkou dozornej rady v nemocnici v Piešťanoch stala už spomína bývala podpredsedníčka Národnej rady Slovenskej republiky pani Zmajkovičová. Ale napríklad sa v správnej rade nachádzal aj bývalý, myslím, alebo súčasný okresný alebo mestský predseda SMER-u, ospravedlňujem sa, ale bol tam. Čiže ďalší zjavný politický nominant a zjavne asi aj odborník z pohľadu pani ministerky Zvolenskej a strany SMER na zdravotníctvo. Ale teraz už idem k tomu cétečku, aby som veľa nehovoril o týchto zmenách, ktoré prebehli. Bývali členovia správnej rady, teda tí, ktorí tam boli ešte za čias vlády Ivety Radičovej, v roku 2012 vysúťažili nový CT prístroj Somatom Definition AS, ktorý vyrobila firma Siemens za vyše milión eur s DPH. Prvý dôležitý údaj, prebehla riadna súťaž. Tá súťaž mala víťaza a víťazný bol návrh prístroja Somatom Definition AS, ktorý vyrobila firma Siemens. Víťazná ponuka bola milión eur, niečo cez milióna eur aj s DPH. Lenže práve v tom čase, keď to bolo skončené, vysúťažené, súťaž mala víťaza, nové CT mohlo prísť do nemocnice, písal sa rok 2012, došlo k zmene v správnej rade a vo vedení nemocnice. No a samozrejme nové smerácke vedenie, nová správna rada a dozorná rada, na čele ktorej bola bývalá podpredsedníčka Národnej rady pani Zmajkovičová, si povedala, že toto vysúťažené CT je zjavne veľmi lacné. Rozumiete? - to je logický postup, lebo v zdravotníctve máme vždy prebytok peňazí. Poznáte to. Stále o tom diskutujeme, že čo za tie peniaze v tom zdravotníctve by sme si ešte mohli kúpiť a predsa len tunelovať neziskovú organizáciu, ktorá zo zákona má hospodáriť vo vyrovnanom rozpočte, je, povedal by som, naozaj statočný počin. Takže, skrátka, nová správna rada si povedala, že toto vysúťažené cétečko je pomerne lacné a že predsa len by trebalo vysúťažiť niečo drahšie, niečo lepšie a, samozrejme, najlepšie od niekoho blízkeho strane SMER. Preto prebehla nová súťaž a v tejto novej súťaži vyhrala Medical Group SK, o ktorej veľa rozprávali v ostatných dvadsiatich ôsmich hodinách. Zhodou okolností vyhrala firma Medical Group SK, v ktorej v minulosti pôsobil predseda Národnej rady Pavol Paška. Veľmi ľahko to na Obchodnom registri vygúglite, veľmi sa ani snažiť nemusíte, dajte si Medical Group SK a tam zistíte, že predtým to bol Martek Medical a predtým ešte Fakon, a kedy, odkedy tam pán terajší predseda Národnej rady Paška pôsobil. Ten problém ale je v tom, že vysúťažená cena prístroja CT aktuálne, ktorý by mal byť dodaný do nemocnice, je o 600-tisíc eur vyššia ako v pôvodnej súťaži. Dámy a páni, 600-tisíc eur. Toto sú fakty. Toto nie je také, že porovnávam, mám pocit, obviňujem. Hovorím len holé, suché fakty. Ďalšou zaujímavosťou, ktorú treba povedať, je, že táto firma Medical Group SK, v ktorej v minulosti pôsobil súčasný predseda Národnej rady pán Paška, je firmou, ktorá sa nikdy nezaoberala dodávkou prístrojov. A preto im teda nezostávalo nič iné ako prístroj pre piešťanskú nemocnicu sprostredkovať od firmy SNT. Od firmy, ktorá sa v prvej súťaži v roku 2012 zúčastnila sama, a tento prístroj, ktorý dnes mala kúpiť alebo kúpila, chcela kúpiť piešťanská nemocnica za 1,6 mil. eur ponúkala za 757 000 eur bez DPH. Urobte si znovu rozdiel, o koľko sa jedná. Pomaly sa dopracujeme aj k tomu miliónu, ak by sme začali presnú technickú špecifikáciu tohto prístroja porovnávať s rovnakým prístrojom, presne rovnakej technickej špecifikácie, zakúpeným niekde v Českej republike. Ten rozdiel by bol ten jeden milión. Ale ja sa držím len týchto faktov, lebo toto sú jasné fakty. Dámy a páni, toto sa volá tunelovanie. Toto, a používam mierny výraz, mohol by som sa omnoho ostrejšie vyjadriť v tejto chvíli, toto sa volá tunelovanie verejných zdrojov v zdravotníctve. Keby som mal byť veľmi mierny, povedal by som, že plytvanie, plytvanie, ale toto nebolo plytvanie. Toto bolo tunelovanie. Lebo keby to bolo len také plytvanie, to by pán premiér tak rázne nekonal v tejto chvíli. Dámy a páni, čo sa to vlastne v tej piešťanskej nemocnici stalo? A ja si myslím, že bývalý člen správnej rady, známy to raper Ego, ktorý už dnes dvakrát sprostredkovane rozprával v Národnej rade, popísal toto správanie členov správnej rady, nominantov strany SMER v jednej zo svojich pesničiek, v ktorej spieva: urobme to pre love, veď žijeme len raz. Presne toto sa v piešťanskej nemocnici stalo a toto pán premiér Robert Fico veľmi dobre vie, a preto konal tak rýchlo, lebo táto kauza sa nijak ináč už nedala vysvetliť. Dámy a páni, nevysvetlíte to, keď prebehne súťaž, vysúťaží sa prístroj za milión eur s DPH, súťaž sa zruší a vysúťaží sa prístroj rovnaký za 1,6 milióna. To už nevysvetlíte. Jedine pesničkou rapera Ega: urobme to pre love, veď žijeme len raz. Jediná možnosť. Dámy a páni, ešte jeden moment v celej tejto kauze. Viem, že už to tu odznelo, ale chcem byť veľmi konzekventný, aby sme si možno po dvadsiatich ôsmich hodinách znovu osviežili, o čom tu vlastne rozprávame. Firma Medical Group SK, keď sa pozriete na výpis z obchodného registra, zistíte, že jediným akcionárom je česká spoločnosť Medical Group Europe, akciová spoločnosť. Keď si nájdete odkaz na Medical Group Europe, akciová spoločnosť, z neho vyplýva, že jediným akcionárom je slovenská spoločnosť RK2, akciová spoločnosť. Všimnite si tento naozaj medicínsky a presvedčivý názov RK2. Už z toho vyplýva, že je to naozaj veľmi seriózna spoločnosť. RK2, a. s. Ak pôjdete na odkaz na RK2, a. s., z neho už nie je možné identifikovať, kto je akcionárom. Zaplať pánboh, niečo sa mi podarilo identifikovať a mám tu zápisnicu z rokovania riadneho Valného zhromaždenia spoločnosti RK2, a. s., so sídlom Komenského 3, Banská Bystrica. Táto zápisnica z rokovania je z 27. júna 2014, čiže je pomerne čerstvá, v čase o 13.00 hodine. Prítomní sú tu dvaja akcionári a ďalej predseda predstavenstva spoločnosti pán doktor Juraj Koval, ktorý privítal týchto prítomných akcionárov, konštatoval, že na valnom zhromaždení sú prítomní všetci akcionári spoločnosti, ktorí majú spolu 100 % všetkých hlasov, a teda valné zhromaždenie je uznášaniaschopné. Prítomní akcionári boli nasledovní: Harridan Ltd, louliou Typaldou, 6, IV. poschodie, byt/ kancelária č. 402, Agioi Omologites, 1077, Lefkosia Nicosia, Cyperská republika, zapísaná v registri spoločnosti vedenom Ministerstvom obchodu, priemyslu a turizmu Cyperskej republiky pod, registračné číslo uvedené. Druhý akcionár, ktorý bol prítomný na tomto stretnutí, bola Hillside Holdings Ltd, so sídlom Mep Street 1, Belize City, Belize, zapísaná v registri medzinárodných obchodných spoločností v Belize pod č. 101798. Dámy a páni, štátne zdravotníctvo, neziskové organizácie, kde má prevahu štát a kde sú nominanti strany SMER nakupujú prístrojovú techniku od firmy, ktorá nemá žiadne skúsenosti s prístrojovou technikou a jej skutočnými akcionármi sú dve schránkové firmy, jedna v Belize a druhá na Cypre. Čo na to poviete? Čo na to hovorí pán premiér? Pán premiér, ktorý na svojom predchodcovi Mikulášovi Dzurindovi nenechal nitku suchú, keď sa dopátrali investigatívni členovia strany SMER k informácii, že logo SDKÚ – DS vlastní nejaká schránková firma v Londýne. Počúvajte, logo strany vlastní schránková firma v Londýne. Nepredstaviteľné niečo. Čo si to ten Dzurinda a SDKÚ – DS mohli dovoliť! Počúvajte, tu z verejných zdrojov, z peňazí, ktoré si ľudia platia do verejného zdravotného poistenia, ktoré získavajú nemocnice cez poskytovanie zdravotnej starostlivosti, sa nakupuje prístrojová technika od spoločnosti, ktorej akcionármi sú dve schránkové firmy, jedna v Belize a druhá na Cypre. Pán premiér je s týmto spokojný? Pán premiér s týmto nie je spokojný. A on o tom vie, on veľmi dobre vie, o čom je táto kauza a pozadie tejto kauzy. Takže, dámy a páni, aby som túto prvú časť svojho vystúpenia pomaly ukončil, chcem povedať, že žiadosť Roberta Fica o odstúpenie ministerky bola jasným priznaním tunelovania verejných zdrojov v piešťanskej nemocnici nominantmi strany SMER. Chcem tiež veľmi jasne povedať, že politická zodpovednosť Roberta Fica ako predsedu strany SMER za nominantov strany SMER je neodškriepiteľná. Pani ministerka Zvolenská mala politickú zodpovednosť za to, že ich tam vymenovala. Ale tie mená si ona nevymyslela. Nieže ju tu chcem obhajovať, tie mená si ona nevymyslela. Tie mená jej poslali členovia strany SMER, funkcionári strany SMER, sponzori strany SMER, ona ich len podpísala a vymenovala. Tak to prebehlo, dámy a páni, presne tak. Ale za to, akí ľudia tam boli nanominovaní a že urobili dokázateľné tunelovanie verejných zdrojov v piešťanskej nemocnici, verejných zdrojov, zdrojov všetkých ľudí, ktorí platia na zdravotnom poistení, zdrojov, ktoré piešťanská nemocnica získava na základe poskytnutia zdravotnej starostlivosti, je neodškriepiteľné, Robert Fico to priznal. No ale naďalej sa musím vrátiť k tomu, s čím som možno niekde začal, naďalej tu máme nezodpovedanú otázku, prečo konal pán premiér tak neobyčajne rýchlo. Veď vo všetkých doterajších, omnoho väčších kauzách chybu nikdy nepriznal, nielen on, ale aj strana SMER. Vidím v tom dva dôvody. Ten prvý dôvod je, že sa blížia komunálne voľby. Pán premiér Fico si povedal, z toho bude veľká kauza, toto nezatlčieme, miliónové cétečko, vysúťažená súťaž, zrušená, nová súťaž, také isté cétečko za 1,6 mil., toto nezatlčieme. Rýchle prehodím cez palubu Zvolenskú a Zmajkovičovú a je po kauze. Neohrozím svojich kandidátov na starostov, svojich kandidátov na primátorov, verejnosti predhodím kosť, oni ju tam budú ohryzávať a všetci budeme spokojní. Chválapánubohu, dámy a páni, toto sa strane SMER a Robertovi Ficovi nepodarilo. Táto kauza je omnoho väčšia, ako si to pôvodne pán premiér v pondelok 3. novembra predstavoval. Zaujíma verejnosť, zaujíma médiá a som veľmi rád, že opoziční poslanci nedovolili premiérovi Robertovi Ficovi ani počas tohto víkendu, napriek tomu, že nás to stojí veľa fyzických a psychických síl, túto kauzu zadupať pod koberec. Ale je ešte jeden omnoho väčší a omnoho závažnejší dôvod, prečo Robert Fico potreboval veľmi rýchlo kauzu predraženého nákupu CT prístroja v piešťanskej nemocnici zamiesť pod koberec tým, že obetoval ministerku Zvolenskú a podpredsedníčku Národnej rady Zmajkovičovú. A to je obrovská kauza, obrovské podozrenie, že takéto tunelovanie verejných zdrojov v zdravotníctve nominantmi strany SMER prebieha naprieč celým Slovenskom. Sú tu závažné podozrenia, ktoré odznievajú aj na tejto schôdzi Národnej rady, že ide o organizované tunelovanie verejných zdrojov v zdravotníctve nominantmi SMER-u naprieč celým Slovenskom. A Robert Fico to minimálne tuší. Podľa mňa v mnohých prípadoch to aj vie a budem o tom ešte hovoriť. Táto kauza tunelovania verejných zdrojov v zdravotníctve sa dotýka najvyšších špičiek strany SMER, žiaľ, dotýka sa aj predsedu nášho parlamentu. Dámy a páni, nielen piešťanská nemocnica totižto nakupovala od Medical Group SK. To, čo dnes vieme, čo vieme hneď povedať, je, že aj trenčianska aj martinská nemocnica nakupovala CT, respektíve mamografický prístroj od Medical Group SK. To, čo vieme dnes povedať, je, že Všeobecná zdravotná poisťovňa nakupuje centrálnym nákupom za desiatky miliónov eur lieky cez Medical Group SK. Takže ide o štátne nemocnice, ide o štátnu Všeobecnú zdravotnú poisťovňu, ide o neziskové organizácie s väčšinovým zastúpením štátu. Ide o štátne zdravotníctvo, teda tú časť zdravotníctva, kde má štát svoj vplyv a má rozhodujúci vplyv. Ide o tú časť zdravotníctva, kde strana SMER priamo nominuje svojich ľudí na pozície riaditeľov, do správnych rád, do dozorných rád, do predstavenstiev alebo dozorných rád. Dámy a páni, zodpovednosť preto nie je len na ministerke zdravotníctva, už odvolanej Zuzane Zvolenskej. Zodpovednosť, politická zodpovednosť za tieto závažné podozrenia z organizovaného tunelovania slovenského zdravotníctva je na strane SMER, na predsedovi strany SMER a predsedovi vlády Robertovi Ficovi, preto sme navrhli vyslovenie nedôvery premiérovi Robertovi Ficovi. Je totižto veľmi zaujímavé a bude veľmi zaujímavé zistiť, do akej miery sú ceny CT a mamografického prístroja v Trenčíne a Martine premrštené oproti tomu, za koľko by sa takýto prístroj dal kúpiť, keby nebol zmanipulovaný tender. Do akej miery boli tieto tendre zmanipulované? Budeme to vedieť vôbec ešte prešetriť a zistiť? Ale mali by sme mať snahu vedieť pravdu o týchto tendroch, vedieť pravdu o skutočných nákupných cenách a o možných, za ktoré sa tieto prístroje nakupovali. Lebo ešte raz, nenakupovali sa ani z peňazí SMER-u, nenakupovali sa ani z nejakých že iluzórnych eurofondov: no veď, čo už? Nakupovali sa z peňazí, ktoré pochádzajú z odvodov všetkých občanov, z verejného zdravotného poistenia. Bolo že to rečí, čo sme tu počúvali v Národnej rade, ako pán premiér Fico hrdinsky bráni verejné zdroje v zdravotníctve, aby sa nezmenili na zisk súkromných zdravotných poisťovní, ale že sa nakupujú predražené prístroje z verejných zdrojov a že ich dodáva nejaká spoločnosť Medical Group SK, ktorej akcionári sú na Belize a na Cypre, to mu už tak nevadí. Alebo vadí, a preto sa snažil tak veľmi rýchle túto kauzu uhrať do autu? Ďakujem pekne. (Reakcia rečníka na podaný pohár vody.) Vo vystúpení pána ministra Čisláka včera ma potešilo, keď povedal, že hneď, ako sa dostal do pozície ministra, urobil kroky, aby podozrenia o predražených nákupoch boli prešetrené. Chcem vás uistiť, že to isté chceme urobiť ako opoziční poslanci aj na výbore pre zdravotníctvo. V piatok sme piati opoziční poslanci doručili návrh na zvolanie mimoriadneho výboru pre zdravotníctvo. Na tomto mimoriadnom výbore pre zdravotníctvo chceme žiadať ministerstvo zdravotníctva o prešetrenie všetkých tendrov v zdravotníckych zariadeniach vo vlastníctve štátu, v ktorých uspeli firmy Medical Group a Martek Medical od roku 2012, a chceme tiež schváliť poslanecký prieskum v nemocniciach Piešťany, Trenčín a Martin, aby sme na tvári miesta prešetrili všetky tendre, v ktorých uspeli firmy Medical Group a Martek Medical od roku 2012. Dámy a páni, je veľmi dôležité to prešetriť. Považujem za nesmierne dôležité, aby sme vedeli informácie, do akej miery a kde všade sa tunelovalo, alebo je možné, že sa tunelovalo slovenské zdravotníctvo, že sa tunelovali verejné zdroje v slovenskom zdravotníctve. Dámy páni, dovolím si tvrdiť, že premiér Robert Fico popravil pani ministerku Zvolenskú tak rýchlo preto, lebo vie, minimálne tuší, že v slovenskom zdravotníctve sa deje organizované tunelovanie nominantmi SMER-u, že to nie je len problém piešťanskej nemocnice, ale je to problém, ktorý prechádza naprieč celým zdravotníctvom, problém, ktorý sa dotýka štátnych nemocníc, neziskových organizácií, v ktorých má štát podiel, a možno aj štátnej Všeobecnej zdravotnej poisťovne. Viete, prečo si to myslím, že premiér Fico o tom vie alebo minimálne tuší? Uvediem dva konkrétne príklady, o ktorých premiér Fico vedel a nekonal. Prvý príklad: 3. novembra, v ten inkriminovaný deň, keď v poobedňajších hodinách oznámil... Trošku ma rušíte (reakcia na ruch v sále), ja sa snažím tak z hlavy myšlienky prednášať. Ďakujem pekne. V ten inkriminovaný deň 3. novembra ráno, osem hodín pred rozhodnutím pána premiéra vyzvať pani ministerku Zvolenskú, aby odstúpila, premiér Fico médiám na otázky k predraženému piešťanskému cétečku odpovedal, že o probléme počuje po prvý raz. Dámy a páni, nepočul po prvý raz. Nepočul. Pretože člen správnej rady nemocnice, to meno tu už bolo veľakrát spomínané, pán MUDr. Alan Suchánek na bašovanie v piešťanskej nemocnici opakovane upozorňoval. Takmer dva roky posielal listy nielen ministerke zdravotníctva, ale aj predsedovi vlády Robertovi Ficovi. Nedočkal sa odpovede od premiéra Roberta Fica. Toľko o jeho snahe bojovať voči tunelovaniu a ochrane verejných zdrojov v zdravotníctve. Nedočkal sa žiadnej odpovede od premiéra Fica, ale ľudia na Úrade vlády aj premiér Fico o tomto probléme vedeli. Mali o tom informácie. Uvediem druhý príklad, veľmi zaujímavý. Budem čítať z médií, keby ma nejaký chytrák za niečo obviniť, že niečo tu čítam, čo nie je správne. Informácia z mája 2013. Polícia: miliónový tender košickej nemocnice zmanipulovali. Podľa polície sa účastníci tendra na dodávateľa výstavby nemocničného pavilónu v Košiciach dohodli, kto z nich bude víťazom. "Súťaž na stavbu monobloku urgentného príjmu Univerzitnej nemocnice Louisa Pasteura v Košiciach financovanej z fondov Európskej únie sprevádzalo porušenie zákona," tvrdí polícia. "Vyšetrovateľ Národnej kriminálnej agentúry obvinil z machinácií pri verejnom obstarávaní zástupcov dvoch firiem, ktoré v súťaži predložili ponuky, ako aj spolumajiteľa firmy, ktorá pre nemocnicu robila verejné obstarávanie." Polícia tvrdí, že o dohode medzi dvoma súťažiacimi v tomto tendri vedel pán Peter Hložný z firmy Pro-Tender, ktorý bol odborne spôsobilou osobou pre verejné obstarávanie nemocnice. Mimochodom, pán Peter Hložný bol spolužiakom pána Richarda Rašiho v 4. A na Gymnáziu Šrobárova. To by ešte také zlé nebolo, všetci máme rôznych spolužiakov. Zaujímavé na tom ale je, že po nástupe pána primátora Rašiho si mesto v roku 2011 najalo firmu pána Petra Hložného na poradenstvo a realizáciu tendrov. Zjavne priateľstvo z gymnázia pretrvávalo. Pro-Tender robí pre mesto najlukratívnejšie obstarávania na stavbu, respektíve robilo, na stavbu EHM-ka v sume asi 50 mil. eur. Radnici už vyfakturovali služby za 54-tisíc, informácia z mája roku 2013. Nedávno si ho objednal aj Dopravný podnik mesta Košice, aby vysúťažil historicky najväčší nákup autobusov DPMK za 28 mil. eur. Vážne podozrenia, vážne obvinenia, ktoré o rok končili tak po slovensky, pán poslanec Lipšic by sa k tomu vedel najlepšie vyjadriť. Špeciálny prokurátor zmietol košický nemocničný tender zo stola. "Tender Univerzitnej nemocnice Louisa Pasteura na stavbu urgentného príjmu zmanipulovaný nebol, tvrdí špeciálny prokurátor, a Ján Bync, Milan Dunaj a Peter Hložný zločin machinácií pri verejnom obstarávaní nespáchali." Predsa len si dovolím možno niekoľko informácií, veľmi zaujímavých, čerpám z novinového článku z júla 2014, pomerne čerstvá informácia. Bync ako konateľ firmy a Dunaj ako podpredseda predstavenstva druhej firmy a Hložný ako konateľ spoločnosti Pro-Tender, to je ten spolužiak pána primátora Rašiho, čelili obvineniam viac ako rok. Trojici hrozilo 7 až 12 rokov, ak by sa to preukázalo a súd by ich odsúdil. Samozrejme, všetci porušenie zákona odmietli. No a teraz niekoľko detailov z ich komunikácie. Bync povedal, že, aby ste teda, dámy a páni, nehnevajte sa, že vám tu čítam úryvky z novín, ale tu už bolo čítané kde-čo, a keď hovorím o tom, že pán premiér vie, alebo minimálne tuší, že tu dochádza k tunelovaniu v zdravotníctve nominantmi strany SMER, tak tento príklad, odhliadnuc od toho, ako rozhodol špeciálny prokurátor, je veľmi poučný, ako to na Slovensku vlastne s tými tendrami beží. Počúvajte, dámy a páni. Bync povedal, to je predstaviteľ jednej z tých súťažiacich firiem, že päť dní pred termínom na predkladanie ponúk v decembri 2011 ho jeho zamestnanci upozornili, že predpokladaná hodnota zákazky z prvého kola súťaže sa do druhého kola pre zmenu projektu znížila o 2,8 mil. na 29,9 mil., preto zatelefonoval Hložnému. Čiže tomu, kto organizoval verejné obstarávanie. "Polícii sa asi zdalo podozrivé, že v telefóne si tykali, ale Slovensko je malé a poznajú sa z iných tendrov," komentoval advokát pána Bynca a pána Hložného. V telefonáte pán Bync zmieňuje, že pán Dunaj, to je predstaviteľ tej druhej súťažiacej firmy, pôjde o dva litre pod predpokladanú, ale momentálne, pod predpokladanú cenu, ale momentálne si nie je istý, čo je predpokladaná cena, opísal prokurátor. Bync volal aj svojmu zamestnancovi a povedal mu, že s Dunajom sa dohodli, že on ide o 2-tisíc pod, mysleli tým 2 mil., predpokladanú cenu, a oni pôjdu o 3, 4 alebo 5 pod cenu, len majú toľko verzií, že nevedia, čo je vlastne predpokladaná hodnota. Hložný poslal Byncovi i Dunajovi, teda obstarávateľ, ktorý to mal na starosti, poslal jednému aj druhému súťažiacemu rovnakú esemesku s predpokladanou hodnotou zákazky v druhom kole. Obhajca to pred prokurátorom vysvetľoval, že len si na káve vyjasnili konečnú východiskovú cenu, k dohode nedošlo. To, ktorý špeciálny prokurátor rozhodol a ako a aké má vzťahy, teraz nebudem rozoberať, jedná sa o pána špeciálneho prokurátora Kováčika, ktorý je šéf špeciálnej prokuratúry vďaka hlasom strany SMER, ale to nie je asi dôležité. To dôležité je, prečo som vám to prečítal, že takto to asi funguje s tendrami v zdravotníctve. Obávam sa, že takto to asi funguje s tendrami aj v iných rezortoch. Je to takto dohodnuté, viete, jeden a druhý, oni si tak zavolajú, obstarávateľ im dá informáciu, dohodnú si, kto koľko podlezie cenu, ty dnes dáš viacej ako ja, v najbližšom tendri dám ja viacej ako ty, aby si vyhral. Preto vás chcem upozorniť, že zistiť, o koľko boli naozaj predražené ceny prístrojov, ktoré boli nakupované do štátnych nemocníc cez Medical Group SK, nebude jednoduché, dámy a páni, ale je našou povinnosťou zisťovať túto pravdu. Je našou povinnosťou to urobiť a nedovoliť, aby sa táto kauza zadupala pod koberec, lebo tu sa tunelujú peniaze ľudí. Peniaze ľudí, ktorí platia odvody do verejného zdravotníctva. A nech vás nemýli, že tu išlo aj o eurofondy, tieto peniaze tiež pochádzajú od ľudí, od daňovníkov členských štátov Európskej únie. Tie peniaze, ktoré sa takýmto spôsobom prehajdákajú a dohodnú a zmiznú na nejakých províziách, mohli byť použité na ďalšie a ďalšie projekty v prospech pacientov, v prospech ľudí na Slovensku. Máme k dispozícii aj jednu štúdiu Transparency International, o ktorej som ja už viackrát hovoril v Národnej rade Slovenskej republiky, ktorá hovorí o tom, že zdravotníctvo, a vraciam sa už do rezortu zdravotníctva, je zaujímavé tým, že dve tretiny, v dvoch tretinách tendrov v zdravotníctve sa väčšinou zúčastní iba jedna firma. Už som počul aj vysvetlenie od pána ministra Čisláka v Sobotňajších dialógoch, že ono je to také špecifické, viete, niektoré veci vyrába len jedna jediná firma. Ale v dvoch tretinách všetkých tendrov? A dokonca Transparency International pokračuje ďalej a hovorí, že keby súťaže prebiehali naozaj normálne a pred súťažou by si dvaja súťažiaci nevolali, kto koľko podlezie cenu a kto má vyhrať v tento štvrtok a kto budúci utorok, ale normálne by táto súťaž prebehla a naozaj by vyhrala najlepšia a najnižšia ponuka, tak by sa ročne mohlo ušetriť z verejných zdrojov v zdravotníctve 30 mil. eur. Možno pre niekoho málo, možno pre pánov z Belize a Cypru málo, pre mňa to znamená 30 nových CT prístrojov, aby som len tak konkrétne pomenoval, čo by sme si z toho mohli na Slovensku v zdravotníctve dovoliť. Takže, dámy a páni, hovoril som o tom preto, aby som vysvetlil, prečo vnímam to rýchle rozhodnutie pána Roberta Fica, keď predhodil verejnosti pani ministerku Zvolenskú a pani podpredsedníčku Národnej rady Zmajkovičovú, z jeho pohľadu ako logické. Chcel rýchlo ukončiť túto kauzu, lebo sa blížili komunálne voľby, a veril, že týmto je všetko vyriešené, lebo obetné baránky už predsa boli obetované. A po druhé, lebo vie, minimálne tuší, že toto nie je príbeh tunelovania verejných zdrojov nominantmi SMER-u len v piešťanskej nemocnici, ale že je to začiatok obrovskej kauzy plnej podozrení z tunelovania, organizovaného tunelovania verejných zdrojov v slovenskom zdravotníctve nominantmi SMER-u naprieč celým Slovenskom. Politická zodpovednosť za potvrdenie tunelovania zdravotníctva v piešťanskej nemocnici, závažné podozrenia z tunelovania zdravotníctva nominantmi SMER-u nie je len na ministerke zdravotníctva pani Zvolenskej, ale je predovšetkým na strane SMER a na jej predsedovi a predsedovi vlády Robertovi Ficovi. Preto mu vyslovujeme, dámy a páni, nedôveru. Druhým dôvodom, prečo vyslovujeme nedôveru Robertovi Ficovi, predsedovi vlády, z pohľadu rezortu zdravotníctva, je stav slovenského zdravotníctva, do ktorého ho doviedla vláda Roberta Fica po dva a pol rokoch. Pani ministerka Zvolenská opakovane ukazovala svoju neschopnosť manažovať zásadné zmeny v rezorte zdravotníctva. Budem ich menovať, budem sa im venovať, neostanem dlžný, neostanem pri všeobecných formuláciách. Pani ministerka Zvolenská nezvládala svoju situáciu dlhodobo. Opakovane som sa jej pýtal na to, či sa cíti komfortne v tej funkcii, či zvláda túto situá